Japōnijo (jap. 日本 – "Nihon" abo "Nippon"; 日本国 – "Nihon-koku" abo "Nippon-koku" ) – państwo wyspiarske rozlygowane we Wschodnij Azyji na Pokojnym Ôceanie. Morze Japōńske ôddzielo kraj ôd kōntynyntu azyjotyckigo. Archipelag Japōński rozćōngo sie ôd Wysp Nansei na połedniu do Hokkaido na pōłnocy i skłodo sie s ōngyfer 4 000 wysp. Nojwiynksze s nich to: Honsiu, Hokkaido, Kiusiu i Sikoku. Japōńczyki sōm dziś społeczyństwym jydnolitym pod wzglyndym narodowościowym, godkowym, kej tyż wyznaniowym i kulturowym. Miyszkańcy ôwygo kraju ôd zaranio dzijōw muszōm zmagać sie s siłami przirody: trzyńsiyńōma ziymie, wybuchōma wōlkonōw, niszczycielskymi falōma tsōnami i katastrofalnymi sztōrmōma. Natōmiast rzeźba terynu i skrōmne złoża surowcōw mineralnych niyzbyt sprzijajōm powstaniu silnygo państwa. Gōrzisty charakter Japōńje sprawił, iże wōnske niziny nadbrzeżne stoły sie głōwnym miejscym ôsadnictwa ludności; sam tyż rozwinyła sie gospodarka, sam powstoły miasta; rozkwitła cywilizacyjo. Choby na przekōr tym niysprzijajōncym warōnkōm wspōłczesny "Kraj Kwitnōncyj Wiśni" je nojbardzij rozwińjyntym państwym Azyje i jydnym s nojlepij rozwińjyntych na ziymskym globie.